Concepţia lui Joschka Fischer privind o Europă federală şi reacţii la aceasta

 

1. Viitorul Europei în perspectiva extinderii Uniunii Europene 

Istoria este o creaţie foarte rară: curge inexorabil, sub maldărul de ficţiuni şi de fapte cotidiene. Rătăcind şi pribegind, ea îşi caută calea.

În mare măsură necunoscute opiniei publice, ascunse în meandrele terminologiei comunitare şi, în realitate, menţionate cu regularitate numai în buletinele interne ale instituţiilor europene, la Bruxelles funcţionează de câtva timp două instanţe însărcinate cu pregătirea unor importante reforme ale UE: Conferinţa Interguvernamentală (CIG), care trebuie să modifice Tratatul de la Amsterdam pentru a pregăti extinderea Uniunii către Est, şi Convenţia, a cărei misiune este elaborarea unei Carte privind Drepturile Fundamentale ale Uniunii Europene. Pornind de la această constatare, majoritatea analiştilor politici opinează că pentru toţi aceia care pariază pe o Europă mai mare pentru mai mulţi europeni este nevoie, în primul rând, de o mai mare transparenţă în activitatea instituţiilor comunitare.

Şi aceasta, desigur, aproape în pofida tuturor guvernelor care se înverşunează, ca de obicei, ca europenii să nu aibă informaţii în timp real despre ceea ce se discută în legătură cu viitorul lor sau, în cel mai bun caz, să le transmită într-o formă incomprensibilă. Aşa ar putea continua să propună reforme insuficiente care, dacă ar înainta, ar constitui un nou eşec în construcţia europeană.

Pentru a evita acest lucru, trebuie mobilizaţi cetăţenii europeni: nu este de ajuns să se ridice cortina pentru ca lumea să se mărginească la a fi un public în faţa unei scene, aplaudând sau fluierând la sfârşitul spectacolului. Din contră, este nevoie de o operă interactivă, deoarece numai aşa cei care, în Parlamentul de la Strasbourg, în Comisia Europeană şi în societatea civilă - de la Confederaţia Europeană a Sindicatelor la Organizaţiile Neguvernamentale (ONG) cer paşi hotărâţi către o Europă federală la înălţimea vremurilor, o vor construi.

 

Obiectivele ce trebuie atinse

Înainte de toate, extinderea UE către Est este indisolubil legată de o aprofundare politică, economică şi socială a procesului de construcţie europeană. Cu alte cuvinte, Conferinţa Interguvernamentală care va trebui să se încheie în decembrie 2000 la Nisa (Franţa), în timpul preşedinţiei franceze a UE, ar trebui să nu se limiteze la abordarea chestiunilor instituţionale nerezolvate la Amsterdam, cum ar fi noua componenţă a Comisiei Europene sau reconsiderarea ponderii voturilor în Consiliu.

Se impune lărgirea agendei CIG, aşa cum a cerut pentru a treia oară în această legislatură Parlamentul European şi preşedinţia portugheză a Uniunii Europene (desigur, cu evidentă împotrivire din partea altor parteneri) pe de o parte, pentru a conferi un sens global reformei instituţiilor şi, pe de altă parte, pentru a extinde sfera politicilor Uniunii. Unii doresc crearea unei Comisii puternice care să nu fie o simplă sumă de reprezentanţi naţionali ai statelor membre, cu un preşedinte ales şi nu desemnat, iar acordurile - cu excepţia câtorva cazuri - să fie adoptate în Consiliu cu o dublă majoritate (a statelor şi a popoarelor), printr-un procedeu de decizie comună generalizată la care să participe şi Parlamentul European. Dar nimic din acestea nu va avea suficientă coerenţă dacă nu se va da ansamblului un caracter “constituţional şi federal”, de care este lipsită în prezent construcţia europeană.

A constituţionaliza Uniunea Europeană nu înseamnă nici mai mult nici mai puţin decât a-i armoniza structura politică cu separaţia puterilor caracteristică democraţiilor.

Conferinţa Interguvernamentală trebuie, în opinia experţilor, să abordeze şi politicile comunitare. Nu este vorba de a acumula competenţe de dragul de a le acumula, ci de a răspunde în mod inteligent cerinţelor mondializării şi “noii economii”. Trebuie abordate domenii esenţiale, începând prin a pune capăt asimetriei existente între realitatea pozitivă a monedei unice europene, euro, şi lipsa unui “Guvern economic” al Uniunii şi trecând prin coordonarea politicilor economice ale membrilor, reforma politicii bugetare şi edificarea unei adevărate Europe sociale şi a muncii.

În caz contrar, deciziile scrise ale summitului de la Lisabona din această primăvară vor fi lipsite de importanţă şi mesajul transmis va fi acela de a concura cu Statele Unite, în beneficiul modelului american şi în detrimentul celui european: liberalism şi piaţă, “împotriva” coeziunii economice şi sociale, cum ar dori dreapta europeană.

În acest cadru de întărire a politicilor s-ar situa şi necesitatea de a instituţionaliza în Tratate puternicele progrese făcute după summitul de la Helsinki, din decembrie 1999, pe planul securităţii şi apărării, dacă se doreşte ca ele să fie cu adevărat efective. Analiştii politici se întreabă dacă politicienii sunt conştienţi că ceea ce s-a urmărit la Maastricht şi Amsterdam este depăşit de progresele făcute zi de zi de însăşi UE şi cum este posibil să existe guverne care nu doresc nici măcar să audă de propunerea ca CIG să se ocupe de aceste probleme?

Şi, în plus, în Uniune ar trebui să se configureze un spaţiu de securitate, libertate şi justiţie în care Curtea de Justiţie să aibă competenţe depline, începând cu libera circulaţie a persoanelor (vize, azil şi imigraţie), orice măsură să fie adoptată printr-o decizie comună cu Parlamentul de la Strasbourg, iar Acordul de la Schengen să fie norma generală pentru toate statele membre.

În constituţionalizarea Uniunii, concluziile Convenţiei cvadripartite (Consiliu, Comisie, Parlament European şi legislative naţionale), care redactează Carta Drepturilor Fundamentale, vor fi hotărâtoare.

Trebuie, spun observatorii politici, să se propună, aşa cum s-a făcut cu claritate în Parlamentul European, ca viitoarea Cartă a Drepturilor să fie inclusă ca primă parte a noului Tratat, să aibă prin urmare caracter justiţiabil, în ea să fie prezente atât drepturile politice cât şi cele sociale, să includă drepturile aşa-numitei “noi generaţii” (egalitate între bărbaţi şi femei) şi să fie aplicabilă tuturor celor care locuiesc în Uniune, indiferent dacă sunt sau nu cetăţeni ai unuia dintre statele membre ale acesteia.

Atât în ceea ce priveşte CIG cât şi în privinţa Cartei, Parlamentul European ar trebui să aibă putere de ratificare. Se poate accepta ca tocmai această competenţă să-i fie astăzi interzisă în legătură cu reforma Tratatelor? În acest cadru, ar trebui să se ştie că, de exemplu guvernul spaniol, în frunte cu Jose Maria Aznar, nu este unul dintre cei mai entuziaşti în Consiliul European când este vorba de a lărgi agenda Conferinţei Interguvernamentale sau de a-i conferi Cartei Drepturilor un profil puternic. Este logic, apreciază politicienii europeni, deoarece orientarea sa îl face să nu aibă încredere într-o Europă mai politică şi mai socială, aşa cum arată dezbaterile desfăşurate până acum pe aceste teme.

Dar, dincolo de frontierele noastre, majoritatea socialistă şi social-democrată care guvernează astăzi în Europa ar trebui să fie capabilă să conducă cu hotărâre procesul către o Uniune Europeană cu o dimensiune politică, economică şi socială calitativ şi cantitativ superioară celei pe care o cunoaştem astăzi. În primul rând, pentru că aceasta este modalitatea de a evita ca extinderea fără aprofundare să ne transforme mai devreme sau mai târziu într-o simplă zonă de liber schimb; în al doilea rând, pentru că procesele economice mondiale se vor putea înfrunta în mod adecvat întârind cel mai bun instrument de care dispunem pentru acest lucru: UE şi modelul său social în faţa primatului “societăţii de piaţă”; în al treilea rând, pentru lecţiile oferite de Kosovo ne învaţă că securitatea noastră depinde de propria noastră capacitate de a preveni conflictele şi de a gestiona crizele; în al patrulea rând, pentru că o situaţie ca cea din Austria (intrarea în coaliţia de guvernământ a unor mebri ai Partidului Libertăţii, FPO, considerat de extremă dreaptă) poate fi îndepărtată doar cu mai multă democraţie şi mai multe valori progresiste.

Cu cât se dezbat mai mult perspectivele europene cu atât se impune atenţiei, sau mai degrabă se reimpune, o temă care unora dintre membrii UE li se pare negativă, dar care în realitate reprezintă, dintotdeauna, cheia de boltă a construcţiei europene. Este vorba de integrarea cu “două viteze”, cunoscută şi sub alte formule, care chiar dacă nu sunt identice, sunt similare (ca “geometrie variabilă” sau “cercuri concentrice”).

Este vorba despre posibilitatea ca unele ţări europene să se îndrepte mai rapid spre o integrare efectivă, lăsând desigur uşa deschisă oricărei aderări motivate. Este un subiect de mult dezbătut pentru că Piaţa Comună, pilon al actualei Uniuni Europene (UE) s-a născut în 1957 în urma unei opţiuni de acest gen. Era de crezut (sau mai degrabă se nutrea iluzia) că ulterior, toate ţările care au dat naştere încă din 1949 unui istoric, dar slab din punct de vedere politic, Consiliu al Europei, vor evolua lent, dar în deplin acord, spre un obiectiv final mai ambiţios. În schimb, Franţa, Germania, Italia şi Benelux au luat startul pe cont propriu, prin Tratatele de la Roma, şi au fost urmate de ceilalţi.

40 de ani mai târziu, situaţia s-a repetat cu moneda unică, proces în care au luat startul 11 ţări şi din nou, ceilalţi le vor urma exemplul mai devreme sau mai târziu. Se mai poate da şi exemplul Schengen, privind libera circulaţie a persoanelor.

În prezent însă, această temă este mai actuală ca oricând din două motive: necesitatea ca moneda euro să iasă din deprecierea ei de pe pieţe (care este în esenţă o depreciere politică) dotându-se cu o adevărată structură de guvern şi imposibilitatea de a ajunge la aceasta, după extinderea UE la ţările din Europa de Est şi Sud, care ameninţă, în cazul în care regulile comune rămân neschimbate, să dilueze ulterior semnificaţia politică a UE, deşi îi extind frontierele (sau poate că tocmai de aceea). De aici apelurile la ţările mai omogene şi mai înclinate către o integrare reală, economică şi politică, de a trece la acţiuni concrete, de a constitui “un nucleu dur” sau “o avangardă”. Este esenţa ultimului şi celui mai răsunător discurs al ministrului german de externe, Joschka Fischer susţinut la 12 mai, referitor la federalizarea Europei şi bine primit de cele şase state fondatoare ale Pieţei Comune şi de preşedintele Comisiei Europene.

Desigur nu este uşor să treci la etapa practică. Este suficient să se menţioneze două probleme. Prima se referă la Marea Britanie, tot timpul refractară la salturile integrării, dar şi serios implicată în proiectele interguvernamentale ale Apărării comune europene. În aşteptarea nucleului dur cu tendinţă federală, care nu se va realiza curând, nu trebuie să se subaprecieze, ba dimpotrivă, trebuie să se încurajeze progresele Apărării europene, cu începere, pentru moment, de la forma lor “instituţională”.

În schimb, cea de-a doua problemă este instituţională. Pentru a trece, atunci când va fi cazul, la forme de integrare generală, accelerată sau selectivă, şi totuşi total deschisă “rămaşilor în urmă” este necesar ca aşa-zisa “cooperare întărită” să se numere printre subiectele oficiale ale reformei structurale a UE, aflată în prezent în dezbatere.

 

2. Concepţia lui Joschka Fischer privind o Europă federală

 

Dincolo de etichete, ministrul de externe german, Joschka Fischer şi-a lansat oferta asemănătoare celei pe care au făcut-o, în 1994, Karl Lamers şi Wolfgang Schaeuble, în numele democraţiei creştine germane, la guvernare în acea perioadă. Fischer şi-a prezentat iniţiativa la Berlin în cadrul academic al Universităţii Humboldt.

Europa a început să se construiască de-a lungul a jumătate de secol, printr-un procedeu niciodată folosit până atunci: metoda Monnet. Fără a spune, chiar dacă există, care este obiectivul final, Fischer este de părere că această metodă nu mai este valabilă. Explicaţia este că Europa de 30 de state va fi total diferită de cea creată, în 1952, cu cinci ţări şi jumătate. Trebuie să se meargă în direcţia unei federaţii, alcătuită, nu împotriva statelor, ci complementară acestora. Dacă proiectul se respinge, cum se întâmplă acum, Europa va intra într-o rapidă degradare.

Trebuie să optăm - coincid atât dreapta cât şi stânga europeană - pentru integrarea politică, deşi presează factorul Timp. Britanicii, maeştri în arta tergiversării ştiu că procesul este inevitabil: dar continuă să amâne -“Nu este momentul”. Între timp cotidiana maşinărie europeană cade în greşelile sale tipice (opacitate, deficit democratic). Dar totuşi, instituţiile comunitare au funcţionat eficient: sistem juridic, monedă unică, multe fronturi politice şi economice aliniate comunitar.

Semnalul de alarmă lansat de Fischer priveşte viitorul Uniunii Europene (UE) la care ar fi bine să nu renunţăm. În opinia lui Fischer, numai o Uniune federală, dotată cu un guvern şi un Parlament, cu o cetăţenie alimentată de drepturi puternice, bazată pe un nou Tratat constitutiv va fi în măsură să gestioneze un spaţiu pe care deja îl atinge uşor Rusia bicontinentală şi care, odată cu viitoarea aderare a Turciei, îşi va deplasa frontierele până în deşerturile Peninsulei Arabice.

Fischer a mai spus că primul pas în direcţia unei Europe federale ar fi strângerea cooperării între acele state care au adoptat deja moneda unică, euro, mai ales în domeniul politicii economice, mediului, combaterii criminalităţii, imigraţiei şi azilului şi politicii externe şi de securitate.

Fischer a precizat că este conştient că viziunea sa, prezentată pe plan personal şi nu ca linie politică guvernamentală, ar putea declanşa un val de “euroscepticism” în mass-media, mai ales din Marea Britanie, dar a adăugat că ideile sale sunt o viziune pe termen lung de care nimeni nu trebuie să se teamă.

Fischer apreciază că “Problemele secolului XXI nu pot fi rezolvate cu temeri şi soluţii adecvate secolelor XIX şi XX”.

Fischer propune: 

· un Parlament European cu două camere; 

· o Adunare formată din deputaţi aleşi în Europa din parlamentele naţionale; 

· un Senat ales, ori prin sufragiu direct (model american, cu doi senatori pentru fiecare stat), ori prin reprezentare a statelor (precum Bundesratul german); 

· un preşedinte al Comisiei, dotat cu ample puteri executive; 

· o putere judiciară (deja existentă).

Pe scurt, o instanţă superioară, suverană, însă niciodată împotriva statelor-naţiune, ce vor continua să fie suverane. 

Europa nu se construieşte sub uriaşe umbrele, cu populaţie nomadă, ci pe civilizaţii vechi, omogene şi diferite. Prima axă a viitoarei constituţii europene se va baza chiar pe aceasta, pe relaţia dintre entitatea ce formează federaţia şi statele-naţiune care consimt să adere. Numai aşa se va putea depăşi deficitul democratic. 

Există două puncte fierbinţi în propunerea germană: nucleul dur, solicitat de Lamers şi Schaueble; şi ameninţarea latentă, pe care Berlinul o reiterează: ori Franţa consimte la integrare, ori Germania merge înainte.

Germania nu vrea o Europă rudimentară, slabă şi cu atât mai puţin inertă. Diplomaţia, în înţelesul său lingvistic, este arta de a promite şi de a nu respecta cuvântul dat. În înţelesul mai larg este arta de a tergiversa şi de a nu face nimic. În înţelesul bun al cuvântului înseamnă a depăşi dificultăţile, a munci 14 ore pe zi şi a mobiliza talentul, valorile. Cel mai probabil este ca Franţa şi Germania să avanseze în direcţia unui acord pentru a evita eroziunea. Nu poate exista o Europă economică şi 15, 20, sau 30 de Europe politice.

Fondul problemei este următorul: SUA (sau mâine Japonia, China sau Brazilia) vor respecta doar un aliat cu sistem juridic, monedă, armată şi instituţii comune. Fischer seamănă, în acest sens, cu Genscher: nici un stat european nu poate fi obligat să meargă mai departe decât doreşte să o facă. Însă acel stat, care nu doreşte să avanseze, nu trebuie să-i impiedice pe ceilalţi să o facă. 

Acesta este orizontul în măsură să conjuge aspiraţia către integrarea ulterioară şi solidaritatea instituţională pentru a face din UE o forţă coerentă, în măsură să pună în mişcare oameni şi pieţe. Este totodată, o modalitate de a împinge şi mai departe frontierele, de a furniza mijloacele necesare pentru a gestiona de o manieră adecvată şi cu profit major, moneda, politica externă, justiţia, securitatea internă, de a dezvolta o identificare mai profundă a cetăţeanului cu valorile sale. “Esenţialul este de a avea un obiectiv clar şi de a nu-l pierde niciodată”, spunea Jean Monnet. 

Fischer afirmă că o Europă federală nu va însemna sfârşitul statului naţional, susţinând că trebuie dezvoltat un model care recunoaşte importanţa tradiţiilor naţionale.

“Spun aceasta cu gândul la prietenii noştri din Marea Britanie, pentru că ştiu cât de iritant pentru mulţi britanici este cuvântul “federaţie”. Dar nu pot găsi nici un alt cuvânt. El nu trebuie să irite pe nimeni”.

Dacă majoritatea statelor membre în UE nu sunt de acord cu înfiinţarea unei Federaţii Europene, a mai spus Fischer, atunci un grup mai restrâns de state eurofile - cu Franţa şi Germania în frunte - ar putea să deschidă calea. 

Fischer a afirmat că eforturile sale de promovare a unei Europe federale sunt totuşi limitate la domeniile de securitate şi monetar, toate celelalte decizii rămânând sub jurisdicţia guvernelor naţionale.

“Europa trebuie să-şi exercite suveranitatea în ce priveşte politica internă de securitate, cea externă şi monetară, şi numai asupra acelor chestiuni care pot fi reglementate la nivei european”, a ţinut să precizeze ministrul german de externe.

Fischer a subliniat că a dorit să prezinte necesitatea strângerii relaţiilor de cooperare în cadrul UE care să “completeze idealul măreţ al lui Robert Schuman privind constituirea unei federaţii europene”.

Ministrul german a ţinut să precizeze că, deşi viziunea sa presupune o nouă Constituţie şi alegeri directe pentru un guvern european, o Europă federală nu ar însemna totuşi abandonarea statului naţional. 

Conform propunerilor sale, Europa urmează să se concentreze pe viitor asupra unor probleme esenţiale, cum ar fi securitatea internaţională şi externă şi politica monetară, lăsând toate celelalte domenii pe seama parlamentelor naţionale.

“În scopul demarării Uniunii Europene în această direcţie se poate forma o avangardă a statelor ferm angajate pe calea integrării”, a declarat Joschka Fischer. 

Totodată, el a propus, între altele, şi o mai solidă ancorare a parlamentelor naţionale la nivel european. Această idee, fezabilă prin includerea în forul legislativ european a deputaţilor aleşi la nivel naţional, s-ar materializa prin desfiinţarea actualului Parlament de la Strasbourg. Joschka Fischer a calificat acest proiect drept “parlamentizarea deplină a Europei”, ca replică la virtuala extindere, la aproape 30 de state, a Uniunii Europene. El a spus că preconizează apariţia unui guvern UE, rezultat în urma dezvoltării actualei Comisii. “Pe termen mai lung, el va trebui să funcţioneze pe baze permanente, nu să se întrunească ad-hoc, numai din când în când”.

Fischer a mai declarat că şi Berlinul doreşte să vadă implementate de urgenţă reformele interne necesare, în scopul accelerării procesului de admitere a celor 13 state candidate din centrul şi estul Europei. El a precizat că extinderea este în interesul naţional al Germaniei, iar Berlinul trebuie să continue să pledeze în favoarea admiterii accelerate a noilor membri. 

 

3. Reacţii politice la concepţia federalizării Europei

 

■ ITALIA

Ministrul de externe italian, Lamberto Dini a prezentat o analiză concretă a ideii de federalizare a Europei. “Nu este pentru prima dată când Europa se dovedeşte nepregătită să facă faţă propriului viitor, mai mult din pasivitate şi inerţie decât din necunoaştere. De aici apelul venit din mai multe părţi de a acţiona înainte de a nu fi prea târziu, pentru a pune la punct un edificiu comun, capabil să nu năruie ambiţiile iniţiale şi să ne împiedice să ne îndreptăm spre o Europă fără miez şi obiectiv final”.

“Şi totuşi, guvernele sunt cele care au stabilit noile frontiere ale integrării, care au decis că Europa, mergând dincolo de realizarea politicilor comune cele mai tradiţionale, va păşi cu hotărâre pe calea euro, a politicii extrene, a justiţiei, Apărării şi a convergenţei economiilor. Dar guvernele sunt refractare la ideea de a încredinţa gestionarea acestor proiecte unor structuri şi proceduri adecvate. Par să prefere, uneori, o Uniune fără drepturi şi fără cetăţeni, o apartenenţă fără integrare. Aceasta în timp ce este necesar, aşa cum a amintit Fischer, un adevărat act de reconstrucţie pentru a conjuga Europa spaţiu cu Europa putere”.

“Cum să se realizeze în acest caz o structură politică unită şi puternică, capabilă nu numai să abordeze extinderea, ci şi să sprijine dezvoltarea unei monede unice, căreia nu îi corespunde un stat cu deplinătatea prerogativelor lui?”

Ministrul de externe italian, Lamberto Dini propune, la rândul său, o posibilă cale în cadrul UE, de promovare a unor noi uniformităţi, dar şi de gestionare a unor profunde diferenţe, datorită faptului că progresele au fost mereu însoţite de necesitatea de a prefigura itinerariile, mijloacele, scadenţele.

În concepţia acestuia, prima etapă, imediat următoare, va fi încheierea satisfăcătoare a negocierilor actuale dintre guverne, în cadrul Conferinţei Interguvernamentale (CIG) încredinţată miniştrilor de externe, în vederea rescrierii, din nou a documentelor Uniunii, operând acele schimbări instituţionale care sunt absolut necesare pentru extinderea UE cu alte 12 ţări sau mai multe. Din păcate, în ciuda muncii tenace desfăşurate de preşedinţia semestrială portugheză, se pare că nu toţi pot, sau nu doresc, să ridice miza în joc.

Ministrul Dini îşi continuă analiza, apreciind că obiectivele sunt puţine şi clare. Totuşi, ele nu reuşesc să îşi croiască drum prin negocierile prea tehnice. Dintre aceste obiective se remarcă:

- Menţinerea conducerii colective şi a coeziunii Comisiei Europene care, dilatată peste măsură pentru a face loc în oricare moment oricărui stat membru, şi-ar vedea compromisă propria natură politică.

- Evitarea unei reveniri în forţă a metodei interguvernamentale, care ar determina UE să acţioneze în ritmul unor medieri diplomatice extenuante.

- Reducerea drastică a unanimităţii în Consiliu, un corolar indispensabil al politicilor mai ambiţioase.

- Armonizarea prioritară a politicilor fiscale naţionale, ale căror nepotriviri alterează circulaţia capitalului şi localizarea întreprinderilor şi fac mai dificilă armonizarea politicilor economice şi a celor privind bugetul.

- Gestionarea mediului ambiant, a sfidărilor majore, ca securitatea centralelor nucleare, poluarea marilor fluvii, protecţia teritoriului împotriva catastrofelor naturale.

- Raţionalizarea statului social şi obţinerea de noi resurse de competitivitate, în căutarea comună a unui echilibru între cerinţele globalizării şi păstrarea modelului european.

- Administrarea de o manieră umană şi productivă a imigraţiei pentru a nu face din ea un pretext de intoleranţă faţă de Europa şi normele ei.

- Instituirea unui centru de orientare politică generală şi a unui nucleu de decizii de sector, acolo unde nu sunt suficiente confruntarea competitivă, emulaţia, supravegherea reciprocă. Se impun cu prioritate şi alte actualizări în cadrul CIG.

- Stoparea, sau mai degrabă schimbarea, eroziunii ponderii ţărilor mari în votul din Consiliu.

- Acceptarea în Tratate a unor decizii deja asumate în materie de Apărare reciprocă, cum sunt noile organisme comune şi obiectivele de forţă.

- Ancorarea UE într-o Cartă a drepturilor fundamentale în curs de definire prin contribuţia unei convenţii formată din reprezentanţi ai guvernelor, Comisiei, Parlamentului European şi Parlamentelor naţionale.

- Reordonarea Tratatelor fără a le schimba conţinutul, ci făcând să reiasă constituţionalizarea UE.

Dar, după părerea lui Dini, trebuie să ştim să privim în perspectivă. Chiar şi în vederea noilor aderări va fi necesar să se păstreze perspectiva federală, care va fi cu siguranţă împărtăşită, dacă nu de toate statele, cel puţin de un număr restrâns, desemnate în prezent prin diferite denumiri, ca centru de greutate, nucleu dur, avangardă, federaţie de state-naţiune. Regulile acestui salt înainte trebuie introduse încă de pe acum în Tratate, revizuind, în cadrul acestui şantier instituţional care este CIG, conceptul deja codificat la Amsterdam, al cooperărilor întărite. Aceasta pentru a se putea prefigura traiectoria instituţională pe care să se înainteze spre structurile federale, prin punerea în comun a unor aspecte tot mai evidente ale suveranităţii între un număr iniţial limitat de ţări participante, dar deschis ţărilor care pot să o facă şi care doresc să se alăture. Este mai bine să te inspiri din ceea ce se poate construi în cadrul Tratatelor, sporindu-le flexibilitatea.

Pentru a evita riscul unui progres dispersat de-a lungul variatelor politici, Dini propune înlocuirea conceptului de cooperare cu cel de integrare întărită; extinderea ei la domeniul politicii externe şi al securităţii comune; necesitatea de a face mai puţin rigide condiţiile prevăzute în prezent pentru realizarea ei; necesitatea de a nu oferi unui stat membru, pe cont propriu, posibilitatea de a o bloca.

Odată revizuite regulile comunitare, ar trebui să fie posibil să se creeze în jurul acestora acel “centru de greutate” despre care vorbeşte ministrul german. Un grup de state de avangardă, care pleacă de la ţările fondatoare ale Comunităţii, de la cele ale monedei unice sau, pur şi simplu, de la cele care au vocaţia federală, ar putea realiza convergenţe privilegiate şi puternice, în domeniul instituţiilor şi al mijloacelor de guvernare naţionale.

 

■ FRANŢA

Ministrul francez al Afacerilor Europene, Pierre Moscovici, a afirmat că ideile şefului diplomaţiei germane, Joschka Fischer, de relansare a Uniunii politice a Europei pot veni “în sprijinul încheierii la timp” a reformei instituţionale a UE. 

“Contribuţia ministrului german este utilă pentru că ne ajută să terminăm la timp actuala Conferinţă Interguvernamentală (CIG)”, a declarat Moscovici. “Ea subliniază importanţa din ce în ce mai mare a coperării extinse, element esenţial atât pentru actuala funcţionare a UE, cât şi pentru viitorul său”, a adăugat el. 

Joschka Fischer a propus recent unui număr restrâns de state membre să redacteze un nou tratat, care să pună bazele unei noi Uniuni, un nucleu al viitoarei Federaţii Europene. 

La viitorul summit european de la de la Nisa, care va avea loc în decembrie 2000, în timpul preşedinţiei franceze a UE, CIG trebuie să se pună de acord în privinţa unei serii de reforme instituţionale, referitoare la componenţa Comisiei Europene, extinderea votului la majoritatea calificată în cadrul reuniunilor ministeriale şi reconsiderarea ponderii votului diferitelor state membre. Aceste reforme sunt indispensabile în perspectiva extinderii UE prin aderarea a zece ţări din Europa de Est, împreună cu Ciprul şi Malta, prevăzută pentru viitorul deceniu. 

Pierre Moscovici a insistat asupra importanţei summitului franco-german de la Rambouillet şi la care au participat preşedintele francez Jacques Chirac, premierul Lionel Jospin şi cancelarul german, Gerhard Schroeder, consacrată unei dezbateri comune pe tema viitorului Europei. 

Potrivit unor surse europene, cele şase ţări fondatoare a Uniunii Europene (Franţa, Germania, Italia, Belgia, Olanda şi Luxemburg) susţin ideile lui Joschka Fischer şi conceptul de cooperare extinsă. Marea Britanie, Spania, Irlanda şi ţările scandinave sunt mult mai reticente, afirmând că nu este momentul să se insiste asupra acestui subiect.

Franţa se teme de cuvântul “federalizare” auzit tot mai des la partenerul său german, deoarece nu doreşte să-şi ridice ceilalţi aliaţi împotrivă, în special pe Marea Britanie şi Spania, în contextul preluării preşedinţiei Uniunii de la 1 iulie a.c.

*

Deşi liderii francezi şi germani, întruniţi anul acesta la Rambouillet, par să se fi înţeles foarte bine asupra priorităţilor europene ale următorilor şase luni, când Franţa va prelua preşedinţia UE, un scandal diplomatic destul de serios pare să ameninţe bunele relaţii dintre Berlin şi Paris.

Mărul discordiei rămâne propunerea ministrului german de externe, Joschka Fischer, privind crearea, “în zece ani sau mai târziu”, a federaţiei europene. La Rambouillet, preşedintele şi premierul Franţei, cancelarul Germaniei şi cei doi miniştri de exteme au fost de acord să nu acorde prea multă atenţie dezbaterii acestui subiect şi să se concentreze asupra aspectelor mult mai concrete şi mai urgente ale reformei instituţionale europene. 

La Paris însă, modelul federal a suscitat polemici aprinse. Cel mai dur dintre adversarii acestui model a fost ministrul francez de interne, Jean-Pierre Chevčnement, care a criticat “tendinţa Germaniei de a imagina pentru Europa o structură federală care corespunde modelului său”. “În esenţă, ea (Germania,) continuă să viseze la Sfântul Imperiu roman germanic. Nu s-a vindecat de deraierile nazismului din istoria sa”, a declarat Chevčnement într-un interviu acordat canalului France 2. “Germania are o concepţie asupra naţiunii legată de Volk (popor), adică o concepţie etnică”, a explicat ministrul, şi “ar trebui ajutată să-şi formeze o altă idee, aceea a naţiunii-cetăţeneşti, pentru a putea avea un dialog mai bun cu Franţa”.

Cuvintele lui Chevčnement au şocat mediile diplomatice din cele două ţări. Pentru prima oară după cinci decenii, un membru al unui guvern francez face apel la tabu-ul trecutului nazist al Germaniei pentru a critica un membru al unui guvern german. Primul care a reacţionat cu indignare a fost fostul preşedinte conservator Valery Giscard d'Estaing, care a apreciat “de nesuportat” acuzaţiile adresate de Chevčnement “liderilor germani, de a fi regăsit cultura nazistă”. Ministrul francez al afacerilor europene, Pierre Moscovici, a încercat să aplaneze scandalul, recunoscând că “fraza referitoare la nazism n-a fost tocmai fericită”. El a fost de părere că “nu trebuie dată prea mare importanţă” cuvintelor lui Chevčnement care, în opinia sa, ar fi fost mai degrabă neîndemânatice decât rău voitoare”. Alte reacţii oficiale franceze nu au existat.

Germania nu a reacţionat oficial la jignirile lui Chevčnement. Se pare că au existat, însă, proteste pe cale diplomatică, astfel încât ministrul francez de externe şi-a cerut scuze pentru declaraţiile din ajun. “Sunt profund dezolat că gândirea mea a fost puţin prea concentrată pentru a fi exprimată la televiziune, trebuia s-o dezvolt, aşa cum am făcut într-o carte pe care am scris-o acum câţiva ani”. El s-a declarat victimă a “specialiştilor într-ale provocării”, pentru care “simplul fapt de a nu te ralia la un proiect federal european face din tine un anti-german”. “Nu este cazul”, a asigurat Chevčnement. “Afirm că iubesc foarte mult Germania şi consider că viitorul european se bazează pe relaţia franco-germană”, a mai precizat ministrul francez de interne.

*

● Şeful diplomaţiei franceze, Hubert Vedrine, a calificat contribuţia omologului său german la dezbaterea asupra viitorului Europei drept cea mai ambiţioasă. Ministrul francez de externe a subliniat că ţara sa, care va prelua peste câteva săptămâni conducerea Uniunii Europene, doreşte nu numai să amelioreze cooperarea pragmatică în câteva domenii concrete ale partenerilor europeni, ci să promoveze însăşi integrarea lor politică. 

Hubert Vedrine a evidenţiat concordanţa de vederi cu omologul său german în ceea ce priveşte refacerea importanţei centrale ce revine aşa numitului motor germano-francez în politica unificării continentale. Hubert Vedrine a relevat, pe de altă parte, că Joschka Fischer nu şi-a avansat sugestiile în calitatea sa de membru al executivului german, astfel încât propunerile sale nu figurează pe agenda Conferinţei Interguvernamentale a Uniunii Europene. Cu toate acestea, potrivit ministrului francez de externe, iniţiativa lui Joschka Fischer este de natură să contribuie la progresul meditaţiilor pe termen lung asupra viitorului Europei. 

La rândul său, purtătorul de cuvânt al Ministerului francez de Externe, François Rivasseau, declară că ideile lui Fischer şi dialogul sunt legitime, dar ele le preiau ideile franceze, accentul fiind pus de Paris pe reforma instituţională în timpul cât Franţa va deţine preşedinţia UE.

■ MAREA BRITANIE

Comisarul european responsabil cu Afacerile externe, britanicul Chris Patten, revine cu declaraţii explozive, la trei zile după ce a denunţat corupţia şi birocraţia din cadrul Comisiei Europene şi de proasta administrare a fondurilor de ajutorare, cerând redactarea unei Constituţii a Uniunii Europene. Potrivit cotidianului britanic “The Times”, Patten intenţionează astfel să deschidă controversata dezbatere asupra Europei unite, dezbatere ce mocneşte de mai multă vreme atât în Marea Britanie, cât şi în alte ţări comunitare. 

El este conştient însă că această idee va fi apreciată drept “eretică” de radicalii din gruparea sa, Partidul Conservator, care văd în Constituţie un pas important spre crearea unui super-stat european, depăşind până şi cele mai îndrăzneţe iniţiative pe care guvernul-laburist al lui Tony Blair le-ar putea digera în prezent.

În viziunea lui Patten, o Constituţie ar reglementa separarea puterii dintre Bruxelles şi guvernele naţionale din cadrul Uniunii şi ar fi, astfel, singura modalitate de a-i convinge pe eurosceptici că ţările lor nu vor fi incluse în Statele Unite al Europei.

Chris Patten doreşte astfel să combată propunerea lansată săptămâna trecută de ministrul german de Externe, Joschka Fischer, referitoare la crearea unei Constituţii a unui guvern european federal, propunere care ar limita, în opinia sa, puterea Uniunii Europene, în loc să o sporească. “Nu cred într-o Europă federală”, - a precizat Patten, adăugând că el susţine în continuare o “Europă în care puterea guvernelor precum şi drepturile şi responsabilităţile naţiunilor sunt mult mai bine definite”. Şeful diplomaţiei germane a preconizat construirea unei Federaţii europene, înzestrate cu o Constituţie, un Guvern şi un Parlament, care ar permite continuarea procesului de extindere spre Est a Uniunii Europene, indispensabil, în opinia sa, păcii în Europa.

Intervenţia comisarului britanic coincide cu întâlnirea de la castelul Rambouillet, din apropiere de Paris, dintre preşedintele francez Jacques Chirac, şi cancelarul german, Gerhard Schroder, întâlnire menită să reanimeze tradiţionala alianţă care a constituit aşa-numitul motor al Uniunii Europene.

Convorbirile franco-germane vin însă pe fondul unor tensiuni în cadrul Uniunii Europene, generate de presiunile exercitate de Berlin în vederea stabilirii unui termen-limită pentru încheierea unui acord privind reforma Uniunii până la sfâşitul acestui an, respectiv al preşedinţiei franceze a UE.

Relaţia franco-germană este în mod tradiţional motorul blocului occidental, dar, în ultimii ani, a funcţionat mai puţin eficient, Franţa fiind acum percepută ca mai pragmatică şi dornică să implementeze reforma UE.

*

Partidul Conservator din Marea Britanie a declarat la rândul său, că problemele referitoare la federalizarea Europei dovedesc că vasta majoritate a politicienilor din vestul continental se pronunţă în favoarea unei uniuni politice depline.

“Fischer a readus în mod spectaculos în discuţie problema suprastatului european”, a afirmat Francis Maude, purtător de cuvânt pentru afacerile externe al Cabinetului într-o declaraţie făcută la Londra. ”Nu acest lucru doreşte Marea Britanie şi nu este ceea ce Europa are nevoie”.

*

Un purtător de cuvânt al premierului britanic, Tony Blair, a avertizat că o astfel de viziune ar putea duce la o Europă “în două viteze” care nu este de dorit, adăugând că “piaţa unică nu ar fi fost niciodată realizată fără o abordare la unison”, evidenţiind că Joschka Fischer a inaugurat “o dezbatere importantă”. Acesta a declarat că Marea Britanie respinge opinia lui Joschka Fischer cu privire la crearea unui grup de ţări de avangardă.

Mai mult, reuniunea de la Rambouillet este privită cu reticenţă de Londra, unde conservatorii s-au declarat convinşi că este vorba în realitate despre un complot pentru crearea unui super-stat european. 

 

■ POLONIA

Perspectiva unei Europe unite nu este nici pe gustul candidatelor din primul val la aderarea la UE, acest lucru fiind extrem de clar subliniat cu trei zile în urmă de ministrul polonez de Externe, Bronislaw Geremek. Potrivit şefului diplomaţiei poloneze, Varşovia se împotriveşte transformării Uniunii într-o “federaţie europeană”, aşa cum a propus Joschka Fischer. “Cred că această propunere este contrară modului de a gândi al ţărilor candidate, care tocmai şi-au recâştigat independenţa şi suveranitatea. Ea nu coincide nici cu ambiţiile Marii Britanii sau ale ţărilor scandinave”, a declarat Geremek într-un interviu difuzat de canalul public Radio Trojka. 

Şeful diplomaţiei de la Varşovia nu a făcut decât să pună punctul pe i într-o chestiune ce a ajuns să frământe în prezent întreaga comunitate europeană. Dacă pentru ţările extrem de avansate, precum Germania, federalizarea nu este decât o etapă firească a evoluţiei UE, această iniţiativă va isca numeroase conflicte cu ţările din estul şi centrul Europei, candidate la intrarea în Uniune. Iar motivul este simplu: naţionalismul este mult prea pregnant în statele ce şi-au recâştigat dreptul la democraţie abia cu zece ani în urmă şi care doresc afirmarea propriei identităţi în plan european după zeci de ani de uniformizare comunistă.

Şeful diplomaţiei poloneze a mai declarat că se opune transformării Uniunii Europene într-o federaţie, aşa cum a propus ministrul german de Externe, Joschka Fischer, argumentând că “această propunere este contrară modului de a gândi al ţărilor candidate, care tocmai şi-au recâştigat independenţa şi suveranitatea. Ea nu coincide nici cu ambiţiile Marii Britanii sau ale ţărilor scandinave”. 

În schimb, ministrul polonez şi-a exprimat satisfacţia faţă de declaraţiile lui Fischer referitoare la şansa unică oferită de extinderea UE şi la rolul preponederent al Poloniei în acest proces.

 

■ SPANIA

Premierul spaniol, Jose Maria Aznar, a declarat cotidianului italian “Corriere della Sera”, că se pronunţă în favoarea unei Comisii Europene “mai puternice” şi a apreciat că ideea unei Europe federale, propusă de Germania, este “interesantă”, dar nu prioritară. 

“Problema care trebuie rezolvată pe termen scurt şi mediu este necesitatea unei Comisii Europene puternice, mai puternică decât cea de acum, în condiţiile menţinerii unui echilibru instituţional”, a declarat şeful guvernului spaniol. 

“Dezbaterea rămâne deschisă, dar noi trebuie să ne concentrăm acum asupra altor probleme, fără a uita că Europa este o uniune de state care până în prezent a funcţionat bine”, a subliniat premierul spaniol. 

*

Ministrul spaniol de Externe, Josep Pique, consideră “pozitive” propunerile omologului său german, Joschka Fischer, vizând crearea unei Federaţii europene înzestrate cu un guvern propriu. 

“Tot ceea ce intră în procesul de reflecţie colectivă cu privire la Uniunea Europeană trebuie să se bucure de o primire favorabilă”, a declarat Josep Pique, care a sosit la Bruxelles, unde îi însoţeşte pe suveranii spanioli, regele Juan Carlos şi regina Sofia, aflaţi într-o vizită de stat de patru zile în Belgia. 

“Spania este prezentă şi a fost întotdeauna prezentă în acest tip de iniţiative”, a adăugat noul şef al diplomaţiei spaniole. 

Joschka Fischer şi-a prezentat viziunea sa “personală” referitoare la o Federaţie europeană - iniţiată în parteneriat cu Franţa - care ar beneficia, când va fi cazul, de un guvern şi de un preşedinte ales prin sufragiu direct.

■ FINLANDA

Ministrul finlandez de externe Erkki Toumioja, a declarat că ţara sa refuză divizarea Europei în grupuri diverse de state, ceea ce nu împiedică însă încheierea unor acorduri pragmatice, de felul celui de la Schengen, cu privire la circulaţia persoanelor.

 

■ BELGIA

Ministrul de externe al Belgiei, Louis Michel, şi-a manifestat satisfacţia cu privire la propunerile şefului diplomaţiei germane, anunţând că-i va adresa lui Joschka Fischer o invitaţie să-şi expună proiectul la Bruxelles.

 

■ GERMANIA

Pe plan intern german, s-au înregistrat reacţii dintre cele mai diverse. În numele opoziţiei creştin-democrate, preşedintele UCD, Angela Merkel, a calificat propunerile avansate de Joschka Fischer ca fiind prea teoretice, declarând: “Avem nevoie pe moment, în Europa, de mai multă concreteţe şi de mai puţine viziuni”.

Expertul în probleme de politică externă al Partidului Social-Democrat, Guenter Gloser, a calificat propunerile lui Joschka Fischer drept o contribuţie novatoare, avertizând, totodată, împotriva formării de cluburi europene exclusiviste.

Pe de altă parte, şi euroscepticii din opoziţia conservatoare din Germania, Uniunea Creştin-Democrată, consideră, la rândul lor, că Fischer a mers prea departe. “Europa a ajuns într-un punct în care prerogativele sunt retrocedate statelor şi regiunilor”, a subliniat secretarul general al UCD, Thomas Goppel. “Fischer ignoră ideea de Europa”.

■ UNGARIA

Ungaria împărtăşeşte ideile ministrului german al Afacerilor Externe, Joschka Fischer, privind constituirea unei viitoare Federaţii Europene, dar consideră esenţială realizarea primei etape a extinderii UE. 

Purtătorul de cuvânt al Ministerului ungar de Externe, Gabor Horvath a declarat că “Ministrul Afacerilor Externe ungar, Janos Martonyi, are în mai multe domenii concepţii similare sau identice cu ministrul german de Externe privind viitorului Europei”.

“În calitate de viitor membru al Uniunii Europene, Ungaria este interesată de consolidarea pe viitor a integrării europene şi consideră important să se înceapă să se reflecteze la dezvoltarea pe termen lung a Uniunii”, a adăugat Horvath. 

Joschka Fischer a preconizat constituirea unei Federaţii Europene prevăzute cu o Constituţie, un Guvern şi un Parlament proprii, care să permită continuarea extinderii spre est a Uniunii Europene, lucru care, în opinia lui, este indispensabil pentru pacea în Europa.

Ungaria, care face parte din primul val de ţări candidate la aderarea la UE, alături de Cehia, Polonia, Estonia, Slovenia şi Cipru, consideră că Uniunea Europeană “trebuie să se concentreze mai întîi asupra propriilor sale reforme instituţionale”.

Planurile de viitor nu tebuie să “suprime realismul necesar pentru rezolvarea obiectivelor immediate”, printre care se numără şi integrarea primelor ţări candidate, a continuat purtătorul de cuvânt al Ministerului ungar de Externe, adăugând: “Nu vom putea reflecta eficient asupra avantajelor şi dezavantajelor unei Uniuni Europene cu 30 de membri, aşa cum o dorim noi, decât dacă prima etapă de extindere va reprezenta un exemplu pentru etapele următoare”. 

■ PORTUGALIA

Portugalia, care deţine în prezent preşedinţia semestrială a Uniunii Europene, şi-a exprimat reticenţa faţă de propunerile făcute de ministrul german de Externe, Joschka Fischer, în privinţa creării unei Federaţii europene. 

“Portugalia nu se regăseşte în modelul federal”, a declarat, la Bruxelles, secretarul de stat în Ministerul portughez al Afacerilor Externe, Francisco Seixas da Costa. “Totuşi, este evident că în propunerile lui Fischer există elemente extrem de interesante, între care, de pildă, asocierea parlamentelor naţionale la procesul comunitar”, a declarat adjunctul şefului diplomaţiei portugheze, adăugând: “Nu ne temem să intervenim într-o dezbatere referitoare la federalism şi nu considerăm tabu sau ca fiind nepatriotic să participăm la o asemenea dezbatere”.

 

■ PARLAMENTUL EUROPEAN 

Parlamentul European, reunit în sesiune lunară la Strasbourg, a salutat ideea înfiinţării unei Federaţii Europene, lansată recent de ministrul german de externe, Joschka Fischer.

“Esenţialul este să vorbim nu numai de o extindere a UE, dar şi de o adâncire” a sa, a declarat presei preşedintele comisiei constituţionale din PE, socialistul italian Giorgio Napolitano.

Eurodeputatul german Hans-Gert Pottering, preşedinte al grupului de centru-dreapta, majoritar în Parlamentul European, a salutat la rândul său "viziunea clară" a şefului diplomaţiei germane asupra viitorului Europei, deşi s-a arătat surprins de iniţiativa înfiinţării unui parlament bicameral.

Parlamentarul german a precizat, de asemenea, că susţine propunerea lansată de grupul ecologist al Parlamentului European privind invitarea d-lui Joschka Fischer (ecologist), la Parlamentul European pentru a prezenta viziunea sa asupra viitorului Uniunii Europene.

Eurodeputaţii francezi au apreciat că ideea lui Fischer ar trebui avută în vedere în cel de-al doilea semestru al acestui an, când Franţa va prelua preşedinţia Uniunii Europerne, pentru a putea realiza reformele instituţionale ale Uniunii negociate în cadrul Conferinţei Interguvernamentale.

